mteb/MultiEupSlovakPartyClassification huggingface dataset:
Vážená pani predsedníčka, všetci chceme dobré zdravé potraviny a tieto musíme chrániť pred škodcami. To je súčasť potravinovej bezpečnosti Európskej únie. Návrh redukovať používanie pesticídov je vo svojej podstate dobrý, avšak znižovanie, ktoré je plošné o polovicu, považujem za nesprávne. Existujú rozdiely medzi členskými štátmi Európskej únie. Napríklad Slovensko má veľmi nízke používanie pesticídov v porovnávaní s intenzívnym poľnohospodárstvom v západnej Európe. Nemôžem teda podporiť právnu záväznosť redukčných cieľov používania prípravkov na ochranu rastlín a hlavne cieľa, ktorý hovorí o znižovaní na 50 %, a postupné znižovanie v niektorých oblastiach úplne na minimum, respektíve na nulu. Toto bude mať totižto negatívny vplyv na fungovanie slovenského poľnohospodárstva a lesného hospodárstva.  Kolegovia, asi sa nezhodneme, ale myslím si, že všetci súhlasíme, že by sme mali mať menej fanatizmu a viac realizmu v tomto, v tejto rokovacej sále, a potraviny pestovať musíme, pretože ľudia musia jesť. Musíme plodiny aj chrániť, keďže ich chceme pestovať, a viac by sme podľa mňa mali hľadať alternatívy, ako je napríklad niektorá bio ochrana alebo zakazovanie monokultúr a väčšia podpora poľnohospodárov ako takých.
Vážený pán predsedajúci, práve severský sociálny model a Švédsko, ktoré prinieslo sociálny pilier do Európy, bolo takým naším modelom, aby sme nezabúdali ani na občanov Európskej únie a na ľudí po celý ich život. A ja som veľmi rada, že aj dnes tu stojíme pri konci mandátu tohto Európskeho parlamentu a hovoríme o tom, že sociálna Európa, tá Európa, ktorú chceme,  a ako sociálni demokrati to veľmi podporujeme. Po celý život od narodenia by sme mali sa starať o našich občanov a našich ľudí. Čiže tá dôstojná starostlivosť pri narodení, zdravotná starostlivosť, dobré vzdelanie, ale hlavne sociálne podmienky, spravodlivé pracovné podmienky pre človeka počas celého života sú veľmi dôležitou súčasťou našich politík a nesmieme na ne rezignovať. Nesmieme rezignovať na podporu odborárov, na podporu vyjednávania, kolektívneho vyjednávania. Ani dnes, v dvadsiatom prvom storočí to nie je samozrejmosť pre niektoré odvetvia a pre niektoré firmy, takže toto je takisto vec, na ktorú nesmieme zabúdať ani ďalších päť rokov. Spravodlivá mzda a dôstojný život pre každého po celý život, aj počas staroby. Spravodlivé penzie, z ktorých ľudia naozaj vedia dôstojne vyžiť, sú takisto veľmi dôležitou súčasťou nášho snaženia.  A myslím si, že tento záväzok deklarácie, o ktorej dnes hovoríme, na ďalších päť rokov, nielen pre Európsky parlament, ale pre celú Európsku úniu, je veľmi pozitívnym signálom aj pre občanov našej Únie.
Pán predsedajúci, Slovensko, či krajina z ktorej pochádzam, patrí medzi krajiny, ktoré neuznávajú existenciu samostatného a nezávislého Kosova. Napriek tomu si však prajem, aby tieto dve etniká na území, etnickí Srbi a kosovskí Albánci, vedeli vedľa seba žiť v pokoji a mieri. Kosovsko-srbské vzťahy si v uplynulých dňoch prešli ďalším otrasom a napätie v severnej časti Kosova je veľmi vysoké, a k prestrelkám môže dôjsť kedykoľvek v budúcnosti. Musím poznamenať, že za neriešiteľnosť tohto problému nie sú zodpovední iba Srbi. A mali by sme zobrať do úvahy aj časté provokácie, ktorým čelí práve srbská menšina žijúca v Kosove. Keď zlyhá diplomacia, následne sa na vyriešenie konfliktu použijú zbrane. Vojna a ozbrojené konflikty nikdy nič nevyriešili a prinesli len straty na životoch, biedu a utrpenie. Preto považujem za dôležité v tejto súvislosti, aby sa obe etniká žijúce na tomto území vrátili k dialógu a vážne zapracovali na riešeniach, keďže vyhlasujú, že ich budúcnosť vidia v Európskej únii. Ale cenou za to, aby sa súčasťou Európskej únie mohli stať, je to, že musia naozaj spolupracovať, aby nedošlo k ďalším stratám na životoch.
Vážená pani predsedajúca, dnes mám na sebe zelenú, takú, ako je obilie na jar, keď vyrastá u nás na Slovensku. A veľmi rada by som upozornila na to, že my si myslíme občas, že jedlo tak príde do tej kantíny, v ktorej si ho vyberáme, ale v skutočnosti sú to práve títo ľudia, poľnohospodári, farmári, ktorých by som chcela z tohto miesta podporiť, ktorí to jedlo, ktoré my každý deň jeme, pripravia. To sú tí ľudia práce. To sú tí ľudia, ktorí nám prinesú každý deň chlieb, ktorý môžeme jesť, a preto by sme ich mali podporovať. Nemali by sme zabúdať, keď hovoríme o tranzícii, o prechode na zelenú ekonomiku. My im stále iba pridávame nové regulácie, nové veci, ktoré musia stále spĺňať, ale potom zabúdame na to, že by sme ich mali aj podporiť. Nemôžeme na nich stále iba nakladať. Musíme naozaj podporovať poľnohospodárov, farmárov, pretože zároveň hovoríme, že chceme udržať ľudí v regiónoch, že chceme, aby ľudia zostali v tých rurálnych oblastiach. Potom podporujeme mestá a hovoríme, že podporujeme mladých farmárov, ale zároveň im stále dávame nové a nové veci, ktoré musia stále viac a viac spĺňať a naozaj im nepomáhame. Čiže zamyslime sa aj v tej regulácii, aj vlastne vo všetkom, čo robíme pre budúcnosť. Ako to dopadá na tých ľudí práce, na tých ľudí, ktorí nám naozaj prinášajú to jedlo. Pretože keď oni odídu, tak nebudeme mať čo jesť.
Pán predsedajúci, politika rozširovania Európskej únie je podľa mňa jednou z najlepších vecí, ktorú máme. Avšak ktokoľvek chce byť členom Európskej únie, musí splniť pravidlá tak, ako sme to museli všetci, ktorí sme dnes tu. A všetci, samozrejme, všetky krajiny musia súhlasiť so vstupom tejto krajiny. Myslím si, že je to dobrá politika. Je to spôsob zlepšovania života, pokroku, lepšej spolupráce pre všetkých ľudí v Európe. Podporujem rozširovanie Európskej únie o krajiny na Balkáne, pretože si myslím, že tieto krajiny čakajú na členstvo dosť dlho a mali by sme vyvinúť viac úsilia na to, aby sme im na tejto ceste pomohli. V otázke Ukrajiny som však viac skeptická a chcela by som vyzvať, aby sme sa vyvarovali falošných sľubov a ohýbaniu našich vlastných pravidiel len preto, aby sme sa zapáčili Ukrajine. Cesta Ukrajiny do Európskej únie bude podľa mňa ešte veľmi dlhá, ale musia si ňou naozaj prejsť celú tak ako všetci. Tak ako všetky krajiny pred nimi. A zmena pravidiel v ich prospech nebude fér nielen voči nám ostatným, ale aj voči tým krajinám, ktoré som práve spomenula, napríklad krajinám na Balkáne. A čo sa týka tohto návrhu, som veľmi rada, že hovoríme opäť o komisárovi Európskej únie pre rozširovanie, pretože to je jeden zo spôsobov, ako tomu pomôcť.
Vážený pán predsedajúci, každá krajina – a samozrejme aj všetky v Európskej únii – má právo na suverenitu nad svojím vlastným územím a prijímať zákony, ktoré si myslí, že sú správne pre jej obyvateľov. A ja veľmi nerada komentujem o jednom z členských štátov Európskej únie, ale myslím si, že prijatie tohto zákona, o ktorom teraz diskutujeme, v Poľsku, je nie úplne správnym krokom smerom k demokracii. Vytvorenie špeciálnej komisie, ktorá môže zabrániť napríklad ľuďom, aby mohli kandidovať demokratických voľbách, je absolútne nesprávne. Ak napríklad sa na to pozrieme len z právneho hľadiska, nemôže jedna komisia rozhodovať tým, že napríklad robí vyskúmavanie, preskúmavanie toho, či niekto je nejaký agent cudzej krajiny a zároveň vydať rozhodnutie. Na to treba, aby sa zameriavali špeciálne súdy, ktoré sú na to určené. Myslím si, že Poľsko by malo zvážiť toto rozhodnutie, pretože nie je to úplne pozitívne. Ale zároveň by som rada dodala, že keď hovoríme o odobratí predsedníckeho miesta Poľsku ako členského štátu Európskej únie, absolútne toto nepodporujem, pretože predsedníctvo je niečo, čo je symbolické, čo je dané veľmi dopredu a nemyslím si, že to je rozhodnutie správnym smerom.
Vážená pani predsedajúca, som veľmi rada, že sa rozprávame o tejto téme, ako je solárny priemysel v Európskej únii, pretože ide o štandardnú obchodnú vojnu. Nadprodukcia solárnych panelov v Číne spôsobila výrazný pokles cien, viedla k prebytku dovážaných modulov v prístavoch a skladoch Európskej únie a dnes európski výrobcovia nie sú schopní predať svoju produkciu, pretože čínske spoločnosti ju predávajú pod výrobné náklady. Aj keď sa zameriavame na podporu domácej výroby a chceli by sme znížiť závislosť, ktorej momentálne dominuje Čína v oblasti výroby solárnych panelov, tak nejako sa nám to veľmi nedarí.  Z môjho pohľadu ale nejde iba o to, aby sme zachovali priemysel a zachovali zisky a firmy, ktoré v tomto priemysle fungujú, ale musíme sa zamerať na ľudí, na pracovné miesta, ktoré potrebujeme chrániť aj v oblasti solárneho priemyslu. Musíme tento priemysel podržať. A som veľmi rada, že pani komisárka hovorila o niekoľkých opatreniach, ktoré Komisia predstavila, pretože tie pracovné miesta a tí ľudia sú naozaj tí, na ktorých by sme mali my momentálne hľadieť ako Európsky parlament. Zástupcovia priemyslu nás varujú, že ide o zatváranie výrobných liniek, a naozaj by sme sa mali zamerať na to, ako tomuto zabrániť.
Vážená pani predsedajúca, práca má byť dobrovoľná, pracovné podmienky zodpovedajúce a mala by prísť, samozrejme, aj zaslúžená odmena pre týchto ľudí. Nútená práca nemá miesto v 21. storočí a už vidíme, že aj chronickí porušovači týchto pravidiel postupne pristupujú k pravidlám Medzinárodnej organizácie práce. Ak je štandardom a zakazujú takúto prácu. Neexistuje dôvod, prečo by sme my ako Európska únia mali tolerovať alebo mali prestať vlastne riešiť túto situáciu, a mali sme umožňovať možnosť, aby mohli vlastne stále niektorí ľudia a niektoré firmy využívať nútenú prácu. Neexistuje vôbec ani pre nás tolerancia, aby firmy mohli hovoriť o tom, že nevedia skontrolovať vo svojom reťazci výroby, či bola nejaká nútená práca, ktorá sa mohla stať počas tejto výroby. Je podľa mňa veľmi dobrým riešením aj to, že Európska komisia bude vyšetrovať takéto porušenia. Ak nejaká firma poruší túto možnosť a nebude vedieť zdokladovať, či tam bola nejaká nútená práca, pretože, samozrejme, vždy príde najskôr nejaká, nejaký podnet, ktorý bude mať určite nejaké odôvodnenie. Nemyslím si, že to bude spôsob, ako budeme takéto firmy zneužívať. Určite, ak nebudeme používať takéto výrobky, tak je to náš konkrétny spôsob, ako môžeme proti nútenej práci sami bojovať. A myslím si, že je dobré, keď ju zakážeme dovážať do Európskej únie, ak takéto niečo bolo vyrobené. Nemôžeme si dovoliť kupovať lacné veci, pretože boli ľudia pri ich výrobe zneužívaní. Sme v 21. storočí.
Pán predsedajúci, každý, kto dostáva peniaze z Európskej únie a z nášho rozpočtu, musí samozrejme fungovať transparentne. Bodka. To je proste naše pravidlo a nemyslím si, že by mali existovať nejaké výnimky, a to ani v prípade neziskoviek alebo mimovládnych organizácií. To by mohlo naznačovať, že tieto organizácie môžu nejaké nekalé praktiky používať. Robíme to v prípade krajín, robíme to v prípade vlád, firiem, univerzít. Všetci musia byť transparentní. Takže som veľmi rada, že hovoríme aj o transparentnosti v oblasti mimovládnych organizácií a ich fungovania. Nie sú svätou kravou, ani neziskovky. A myslím si, že tiež, ako bolo povedané, aj z úst spravodajcu, a som rada, že to povedal aj pán komisár, že by sme mali mať nejakú reguláciu alebo nejaký legislatívny rámec aj pre fungovanie neziskoviek v rámci Európskej únie. Ja to absolútne podporujem. Potrebujeme toto, potrebujeme vedieť, koho financujeme, čo financujeme, pretože stáva sa, že niekedy tie peniaze sú použité na nejakú konferenciu, kde sa stretávajú stále tí istí ľudia, ktorí si porozprávajú stále to isté a potom si dajú opulentné večeru a potom si napíšu, že týmto chránia demokraciu. A som veľmi rada takisto, že pán komisár hovoril, že chceme vedieť aj o financovaní z tretích krajín pre tieto neziskovky a že chceme byť transparentní aj v tejto oblasti, lebo to je takisto veľmi dôležitá vec.
Pani predsedajúca, Európska únia vznikla pred sedemdesiatimi rokmi ako spolupráca ekonomicky krajín, ktoré neboli možno najväčšími priateľmi. Táto ekonomická spolupráca sa vyvinula až do toho, čo máme dnes v Európskej únii. Ja som veľmi rada, že dnes diskutujeme o nástroji, aby sme pomohli tým možno slabším členom, alebo niekomu z nás, ktorí práve v tejto ekonomickej a obchodnej oblasti nejakým spôsobom atakovaní krajinami Európskej únie, pretože spoločne sme najsilnejší len vtedy, keď je najsilnejší aj ten najslabší článok. Ja som rada, že týmto spôsobom môžeme bojovať proti nátlaku z týchto tretích krajín v oblasti obchodu, alebo nejakej ekonomickej spolupráce, a že budeme mať nástroje, ktorými budeme môcť pomôcť týmto krajinám, ktoré budú nejakým spôsobom obmedzované inými krajinami, aby mohli ďalej napredovať. Ja som veľmi rada, že práve spravodajcom tohto návrhu bol náš kolega Bernd Lange. Veľmi by som mu chcela pogratulovať k tomuto návrhu, pretože je naozaj veľmi dobrý a naša politická skupina ho absolútne podporuje, a považujeme ho za svoj veľký úspech.
Aj na Slovensku sme svedkami týchto extrémov, ktoré si každým dňom vyberajú svoju daň. Extrémne horúčavy sú čoraz bežnejšie, čo predstavuje vážne zdravotné riziká a zaťažuje našu infraštruktúru. Záplavy sú ďalší veľký problém, ktorý vedie k stratám na životoch, škodám na majetku a narušeniu základných služieb. A v neposlednom rade lesné požiare, ktoré zdevastovali rozsiahle územia, zničili ekosystémy a živobytie. Myslím si, že prírodu netreba podceňovať a najväčšie výzvy nás ešte len čakajú. Preto by som rada zdôraznila naliehavú potrebu budovania Európskej únie odolnejšej voči katastrofám, najmä pokiaľ ide o ochranu našich občanov pred eskalujúcimi hrozbami. A to si vyžaduje vzdelávanie, osvetu, ale najmä kolektívnu akciu, súdržné politiky a spoločný záväzok chrániť našich občanov.
Vážený pán predsedajúci, technológie, automatizácia a robotizácia nám síce uľahčujú prácu, ale takisto nám odbúravajú niektoré typy práce a ohrozujú pracovné miesta. Vďakabohu, myslím si, že tieto nové technológie takisto spôsobujú aj to, že pracovníci možno nemusia robiť takú ťažkú prácu, a vidíme nové príležitosti práve v oblasti digitalizácie alebo aj striebornej ekonomiky na nové, lepšie, kvalitnejšie pracovné miesta. Myslím si však, že netreba zabúdať na práva zamestnancov, na to, aby naozaj tie pracovné miesta, ktoré vytvárame, mali vysokú kvalitu, aby mali dobrý plat, aby dokázali z tohto platu nielen prežiť, ale žiť dôstojne a naozaj mať všetky svoje príležitosti a podmienky, ktoré by chceli. Samozrejme, tento pokrok, ktorý prináša digitalizácia, digitalizácia prináša aj vyšší zisk pre spoločnosti, ale myslím si, že by ho mali práve vrátiť tým zamestnancom a ľuďom, ktorí zisk vytvárajú. Myslím si, že takisto je to veľmi dobrá príležitosť, aby sme sa zamysleli v budúcnosti možno nad štvordňovým pracovným týždňom a možno nad skracovaním ďalšieho pracovného času, aby sme mohli kvalitnejšie využiť balans medzi pracovným a rodinným životom aj pre našich občanov.
Vážená pani predsedajúca, dnes, keď chcete napríklad s kolegami ísť na obed a zaplatiť tú čiastku, ktorú ste dlžní, alebo keď chcete zaplatiť napríklad kaderníkovi prevodom na jeho účet, tak často sa stáva, že táto platba trvá nejaký čas, pretože vaša banka si tie peniaze necháva, aby mohla s nimi obchodovať a na nich zarábala.  Momentálne tieto okamžité platby, o ktorých dnes hovoríme, sú častokrát špeciálne spoplatnené alebo stoja nejaké navyše peniaze. Som veľmi rada, že to už dlho tak nebude a že Európska únia pristupuje k takémuto kroku, že okamžité platby, ktoré sa veľmi často využívajú, nebude možné spoplatňovať vyššími poplatkami, čo sa týka bánk, a takisto ich budú viac môcť ľudia využívať, pretože sú to naozaj platby, ktoré občas potrebujete v poslednom momente zaplatiť, aby ste možno nedostali napríklad nejakú pokutu, ak s niečím meškáte. Som veľmi rada, že hovoríme o tom, že tieto platby by mali dokonca trvať 10 sekúnd, čiže by mali byť veľmi krátke, ale takisto, že hovoríme aj o ochrane ľudí, ktorí tieto peniaze používajú, čiže budeme kontrolovať aj to, na aké účty tieto peniaze idú, či naozaj ten účet, ktorý si myslíte, že patrí tomu človeku, je naozaj jeho.  V tejto súvislosti ale treba povedať, že samozrejme nenahrádzame hotovosť. Hotovosť bude naďalej používaná v Európskej únii, ale len umožňujeme ľuďom, aby mohli využívať okamžité platby ako rýchlejší spôsob platenia, a nebudú za ne špeciálne spoplatňovaní.
Vážená pani predsedajúca, myslím si, že táto schôdza je absolútne zbytočná, a neviem načo to tu dnes máme. Opozícia na Slovensku nevyhrala voľby, takže síra, oheň na Slovensko, ohovárame vlastný štát. To je asi najnovšia praktika. Za tri a pol roka vtedajšia opozícia bola perzekvovaná, aj predstavitelia mojej vlastnej strany, tak to vám nevadilo. Nikto tu nežiadal schôdzu Európskeho parlamentu. Ľudia zomierali vo väzbe. Verejná poľovačka na opozičných lídrov bola úplne v pohode vedená šéfom špeciálnej prokuratúry, ktorého tu dnes obhajujete a ktorý bol zneužívaný. Tento úrad bol zneužívaný na politické čistky. Špeciálny prokurátor, pán Lipšic, ktorého chránite, sa netajil tým, že je politický nepriateľ našej politickej strany. Neviem teraz si úplne predstaviť, ako môže byť takýto človek absolútne nestranný a ako môže nestranne rozhodovať o životoch nás všetkých. Média dostávali informácie zo živých spisov a ovplyvňovali verejnú mienku v prospech toho, ktorý sa im práve vtedy hodil. Myslím si, kolegovia zo Slovenska, ktorí ste iniciovali túto schôdzu, že ste hanbou Slovenskej republiky. Dnes je svätej Lucie a na svätú Luciu vymietame diablov a strigy a verím, že 8. júna na budúci rok vás vymetú Slováci. Vymetú vás pri eurovoľbách a už nikdy tu nebudete sedieť. Mám právo na vlastný názor, pani kolegyňa, aj ja vás budem počúvať.
Vážený pán predsedajúci. Pani komisárka. Dnes sme tu napríklad schválili taký dokument, ktorý hovorí o tom, ako by sme mali mať energeticky efektívne budovy. Spomína sa v ňom napríklad to, že chceme, aby sa už viac nepoužívalo na kúrenie fosílne palivo, z čoho mi jedine vyplýva, že môžeme používať buď tuhé palivo, alebo viacej elektriny. Ja pochádzam z krajiny, ktorá má viac ako päťdesiat percent svojho energetického mixu jadrovú elektrinu alebo elektrinu z jadrových zdrojov. A teda máme ruské reaktory a používame palivo z Ruskej federácie. Chcem sa spýtať, keďže momentálne je diskusia o jedenástom balíčku sankcií voči Rusku, kde sa spomína aj možnosť, že by bol zakázaný dovoz paliva z Ruskej federácie, ako Komisia mieni riešiť pomoc týmto členským štátom, ktoré potom budú musieť získavať tieto zdroje pre jadrové elektrárne z iných krajín, čo bude energeticky, ale aj finančne náročnejšie, pretože nie je to úplne jednoduchá záležitosť. A takisto sa tým potenciálne zvýši aj cena tejto elektriny pre ľudí. A pritom ide naozaj o sebestačnosť krajín, že môžeme hovoriť o obnoviteľných zdrojoch, ktoré sú krásne, ale nie vždy sa dajú využiťm a trvá samozrejme nejaký čas, pokým ich naštartujeme.
Vážený pán predsedajúci, mňa by veľmi zaujímalo, že prečo sme prišli s takýmto príliš ambicióznym cieľom. Keď tak počúvam túto rozpravu, tak väčšine ľudí je to nieže komické, ale je to proste niečo, s čím nesúhlasíme.  Ja si myslím, že by sme sa mali skôr viacej zameriavať na to, že ako znižovať vlastnú spotrebu Európskej únie a ako používať to, čo máme, ako prestať vykorisťovať tretie krajiny kvôli surovinám a zdrojom, ktoré potrebujeme na naše akože inovácie, aby sme boli krajší a lepší.  Myslím si, že znížiť naše spotreby alebo teda našu emisiu za 50 rokov o 90 % je absolútne číslo, ktoré neviem, kto s ním vôbec prišiel a prečo. Ale ešte ma viacej zarazilo to v poľnohospodárstve, o 30 %, kde chceme znížiť emisie oproti roku 2015. A to by ma zaujímalo, že teraz ako to chceme urobiť, že budeme mať teraz nejaké merače na kravy, koľko plynov vyprodukujú a budeme teraz diskutovať, že koľko môžu alebo nemôžu alebo čo ideme robiť. Naozaj, myslím si, že budeme mať síce čistý vzduch, možno v tom roku 2040, keď dosiahneme tieto ciele, čomu ja vôbec neverím, a budeme mať čistý vzduch, ale žiadne jedlo a umrieme tu všetci na krásu, pretože takéto investície alebo teda takéto zmeny naozaj Európska únia nepotrebuje. A skôr sa zamyslime nad tým, že čo môžeme robiť s tým, čo máme, a nevymýšľajme nové veci takéhoto charakteru.
Vážená pani predsedajúca, ja si myslím, že správa ako takáto, o základných právach v Európskej únii, je dôležitá. Aby sme si povedali, že aj keď veľmi radi poučujeme ostatných, tak ani my sami nie sme dokonalí, ale mali by sme si odpočítať to, čo sme urobili a v čom sa ešte potrebujeme zlepšiť. Osobne si myslím, že aj zdôraznené v tejto správe právo na dôstojný život je jeden z jeden z kľúčových atribútov, pretože chceme, aby všetci občania sa mali dobre. Právo na dôstojný život znamená pre mňa, aby ľudia nežili v chudobe, aby sme nemali jedno z piatich detí ohrozených chudobou v Európskej únii, ale takisto, aby ľudia, ktorí pracujú, vedeli z tejto práce, z toho zárobku, ktorý získajú, aby vedeli dôstojne žiť, a aby vedeli naplniť všetky svoje potreby. Takisto si myslím, že potrebujeme viacej pracovať na slobode prejavu, na práve na slobodu prejavu, aby sme dokázali akceptovať aj názory, ktoré možno nie sú tie, ktoré si myslí väčšina, ktoré sú možno trošku iné, a aby sme týchto ľudí, ktorí majú iný názor, neperzekuovali, aby sme im umožnili, aby ten svoj iný názor vyjadrili. Takisto si myslím, že potrebujeme ďalej pracovať na podpore a boji proti násiliu na ženách. Ako aj zdôraznila pani spravodajkyňa, pretože toto je veľmi dôležitá vec pre nás všetkých, a takisto na podpore ľudí so znevýhodnením. V tejto súvislosti som veľmi rada, že budeme mať spoločnú kartu pre týchto ľudí, pre celú Európsku úniu, aby sme im zlepšili trošku ich životné postavenie.
Vážená pani predsedajúca, batérie sú dnes takou veľkou inováciou, ktorá môže uchovávať elektrickú energiu alebo energiu ako takú, ktorú naozaj používame vo veľkom množstve. Používame ich nielen v dopravných prostriedkoch, kde ich budeme používať možno stále viac, ale aj na rôzne produkty a spotrebiče, ktoré využívame. Považujem za veľmi dôležité v tejto súvislosti zvyšovanie kapacity batérií a takisto aj ich životnosti, pretože to je veľmi dôležité. A keďže sa budú stále viac a viac používať, musíme sa naozaj zamýšľať nad tým, z čoho ich vyrábame a ako vieme skutočne recyklovať ten odpad, ktorý z batérií vzniká, pretože je naozaj veľmi nebezpečný. Ale takisto aj ako budeme využívať a zbierať zdroje, ktoré použijeme a potrebujeme na výrobu batérií, pretože veľa z prvkov, ktoré sa nachádzajú v batériách, sú veľmi vzácne kovy, vzácne materiály, ktoré sa často nenachádzajú ani na území Európskej únie, a preto ich musíme dovážať z mimo. Preto práve recyklácia je pre mňa veľmi dôležitá a musíme sa zamyslieť nad tým, aby sme recykláciu stále zlepšovali. A takisto sa musíme zamyslieť nad tým, keď dovážame z tretích krajín, či to nie je novodobý kolonializmus, ktorý využívame, a aby tie podmienky boli pre tie tretie krajiny naozaj výhodné.